b'\n_START_ARTICLE_\nJonas Jurgis Flemingas\n_START_SECTION_\nBiografija\n_START_PARAGRAPH_\nPr\xc5\xabsijos bajor\xc5\xb3 Fleming\xc5\xb3 gimin\xc4\x97s atstovas, Pr\xc5\xabsijos feldmar\xc5\xa1alo Henriko Gaino von Flemingo (1661\xe2\x80\x931739) ir Dorot\xc4\x97jos Sofijos von Fleming (1673\xe2\x80\x931754) s\xc5\xabnus. Saksonijos ministro pirmininko Jakovo Henriko von Flemingo pusbrolis._NEWLINE_Nuo 1724 m. vadovavo karaliaus pulkui Abiej\xc5\xb3 Taut\xc5\xb3 Respublikoje. 1733 m. palaik\xc4\x97 Saksonijos kurfiursto Augusto III Vetino kandidat\xc5\xabr\xc4\x85 \xc4\xaf Lenkijos karaliaus sost\xc4\x85._NEWLINE_1738 m. gavo Lietuvos artilerijos generolo laipsn\xc4\xaf, 1746 m. gavo Lietuvos did\xc5\xbeiojo i\xc5\xbedininko pareigyb\xc4\x99. Vykd\xc4\x97 diplomatinius pavedimus Saksonijoje ir Rusijoje._NEWLINE_Buvo ATR turtinga ir \xc4\xaftakinga asmenyb\xc4\x97. Tur\xc4\x97jo ry\xc5\xa1ius su kunigaik\xc5\xa1\xc4\x8diais \xc4\x8cartoriskiais, orientavosi \xc4\xaf Rusij\xc4\x85, gyveno nesantaikoje su Vilniaus vaivada Karoliu Stanislovu Radvila. 1762 m. palaik\xc4\x97 \xc4\x8cartoriskius prie\xc5\xa1 Briulius._NEWLINE_1764 m. pavasar\xc4\xaf kartu su kunigaik\xc5\xa1\xc4\x8diais Masalskiais ir Oginskiais Vilniuje \xc4\xafk\xc5\xabr\xc4\x97 antiradvilin\xc4\x99 konfederacij\xc4\x85. Su Stanislovo Augusto Poniatovskio i\xc5\xa1rinkimu \xc4\xaf Lenkijos karaliaus sost\xc4\x85 1764 m. Jono Jurgio Flemingo santykiai su karaliaus r\xc5\xabmais pablog\xc4\x97jo, o i\xc5\xbedo komisijos sudarymas Lietuvos Did\xc5\xbeiojoje Kunigaik\xc5\xa1tyst\xc4\x97je 1764 m. pad\xc4\x97jo ta\xc5\xa1k\xc4\x85 jo \xc4\xaftakai finansiniuose klausimuose._NEWLINE_Baltojo erelio ordino ir \xc5\xa0vento Stanislovo ordin\xc5\xb3 kavalierius (1765). 1766 m. Jonas Jurgis gavo Pamario vaivados pareigyb\xc4\x99. Buvo prie\xc5\xa1i\xc5\xa1kas Baro konfederacijai._NEWLINE_Jo pagrindin\xc4\x97 rezidencija su r\xc5\xabmais buvo netoli Bresto, Balotkovo kaime, kur\xc4\xaf pagal \xc5\xbemonos pageidavim\xc4\x85 pervardijo \xc4\xaf Terespol\xc4\xaf (Cerespolis). Buvo palaidotas \xc5\xa0vento Kry\xc5\xbeiaus bazilikoje, Var\xc5\xa1uvoje.'